b'\n_START_ARTICLE_\nAljona Bajeva\n_START_PARAGRAPH_\nAljona Bajeva (ven. \xd0\x90\xd0\xbb\xd1\x91\xd0\xbd\xd0\xb0 \xd0\x91\xd0\xb0\xd0\xb5\xd0\xb2\xd0\xb0; s. 1985) on ven\xc3\xa4l\xc3\xa4inen viulisti. H\xc3\xa4n syntyi musikaaliseen perheeseen ja aloitti viulunsoiton opiskelun viisivuotiaana Olga Danilovan johdolla Alma-Atassa, Kazakstanissa. Sittemmin h\xc3\xa4n opiskeli Moskovassa opettajanaan muiden muassa Eduard Grat\xc5\xa1. H\xc3\xa4n p\xc3\xa4\xc3\xa4si my\xc3\xb6s Mstislav Rostropovit\xc5\xa1in ja Seiji Ozawan suojatiksi._NEWLINE_Bajeva voitti 16-vuotiaana 12. kansainv\xc3\xa4lisen Henryk Wieniawski -kilpailun suurpalkinnon Puolassa. Lis\xc3\xa4ksi h\xc3\xa4n on voittanut muun muassa Moskovan kansainv\xc3\xa4lisen Niccol\xc3\xb2 Paganini -kilpailun suurpalkinnon Ven\xc3\xa4j\xc3\xa4ll\xc3\xa4 vuonna 2004 ja kultamitalin sek\xc3\xa4 yleis\xc3\xb6palkinnon kansainv\xc3\xa4lisess\xc3\xa4 Sendai-viulukilpailussa Japanissa 2007._NEWLINE_Bajevan ohjelmistoon kuuluu kymmenitt\xc3\xa4in viulukonserttoja. H\xc3\xa4n on levytt\xc3\xa4nyt Max Bruchin, Dmitri \xc5\xa0ostakovit\xc5\xa1in, Karol Szymanowskin, Claude Debussyn, Francis Poulencin ja Sergei Prokofjevin teoksia. H\xc3\xa4n on lis\xc3\xa4ksi erikoistunut v\xc3\xa4hemm\xc3\xa4n tunnettuihin teoksiin. H\xc3\xa4n on tehnyt yhteisty\xc3\xb6t\xc3\xa4 sellaisten kapellimestareiden kuin Valeri Gergijevin, Vladimir Jurowskin ja Paavo J\xc3\xa4rven kanssa. Kamarimusiikkia h\xc3\xa4n on tulkinnut muiden muassa Martha Argerichin kanssa. Sonaatteja h\xc3\xa4n on usein esitt\xc3\xa4nyt Vadim Holodenkon kanssa. H\xc3\xa4n esiintyy usein suurilla kansainv\xc3\xa4lisill\xc3\xa4 festivaaleilla.'